失題
作者：李流謙
朝代：宋

paragraphs: 學者一大事，最重出與處。
用行舍之藏，孔顔獨相許。
參賜地位高，窺牖不得覩。
而况未見聖，一曲株守兔。
入林恐不密，狷者或拒戶。
如蝸護一殻，槁死竟何補。
營營夸毗子，意常在腐鼠。
鐘鳴尚遲回，顛沛慙末路。
細評誰失得，未易較吳楚。
聖賢具成體，以道爲鉦鼓。
適時不俟駕，枉己一揖去。
而我本來心，湛如太空故。
先生平生學，此理超聖處。
浮沉四十年，夷險隨其遇。
初無周南恨，內樂侈圭組。
名高天不掩，舜聰徹幽阻。
門前裹輪車，急急戒徒御。
企首洙泗上，進退綽有裕。
富貴調兒童，嗔喜狙賦芧。
此同伐國問，何乃至君子。
願出有用學，不朽在斯舉。